Radio Alise Plus ēterā ziņas “Pasaulē, Latvijā, Latgalē”, studijā Juris Saukāns.
========================================== 
Protestētāji Peru pirmdien uzbrukuši policistu patruļas mašīnai un to aizdedzinājuši, kā rezultātā miris policists. Nekārtībās, kas Peru izcēlās pēc prezidenta Pedro Kastiljo atcelšanas no amata un aizturēšanas 7.decembrī, kopumā dzīvību zaudējuši jau 47 cilvēki. Premjerministrs Alberto Otarola izsludināja Puno reģionā sēras un paziņoja, ka turpmākās trīs dienas būs spēkā komandantstunda no plkst.20 līdz plkst.4.
========================================== 
Francijas arodbiedrības otrdien izsludinājušas streikus un protesta akcijas, tā reaģējot uz valdības paziņojumu par pensiju sistēmas reformu iecerēm. Valdība iecerējusi paaugstināt pensionēšanās vecumu no 62 līdz 64 gadiem, lai gan pat daļa reformu atbalstītāju atzīst, ka tā ir riskanta iecere, kas izsauks lielu pretestību. Šī ir pirmā reize pēdējo 12 gadu laikā, kas pagājuši kopš iepriekšējām pensiju sistēmas reformām, kad visas Francijas arodbiedrības atkal uzstājas vienotā frontē.
========================================== Pēc Ukrainas Sumu apgabala deokupācijas Krievijas apšaudes apgabalā izpostījušas trīsreiz vairāk objektu, trešdien pavēstīja apgabala kara administrācijas vadītājs Dmitro Živickis. "Ja deokupācijas periodā aprīlī mums bija aptuveni 1800 objektu, kas bija sabojāti vai sagrauti, tad šobrīd tādu ir jau 4700. Tas ir, šeit jau deviņus mēnešu nav Krievijas karavīru, nav kauju, bet apšaudes dēļ, kas tiek veikta no Krievijas teritorijas, mums postījumi ir teju trīskāršojušies," preses brīfingā sacīja Živickis. Vizītē Ukrainā šodien uzturas Lietuvas prezidents Gitans Nausēda, to Lietuvas sabiedriskajai raidorganizācijai LRT apstiprināja Lietuvas goda konsuls Ternopiļā Jaroslavs Vizņaks. Nausēda asot ticies ar Volodimiru Zelenski. Tā ir Nausēdas trešā vizīte Ukrainā kopš Krievijas atkārtotā iebrukuma sākuma pērn februārī.
========================================== Latvijā Valsts policijā patlaban trūkst aptuveni 1700 policijas darbinieku. To šodien Saeimas Aizsardzības, iekšlietu un korupcijas novēršanas komisijai pastāstīja Valsts policijas  priekšnieka vietnieks, Galvenās kārtības policijas pārvaldes priekšnieks Andris Zellis. Konkrēti, Satiksmes drošības kontroles jomā patlaban brīvas ir 157 štata vienības, kas nozīmē, ka trūkst aptuveni 38% darbinieku, kuriem ikdienā būtu jāuzrauga satiksme.
========================================
Rēzeknē bērni ar funkcionāliem traucējumiem var apmeklēt fizioterapijas individuālās nodarbības baseinā. Atjaunotajās baseina telpās Zemnieku ielā 16A bērniem ar funkcionāliem traucējumiem fizioterapijas individuālās nodarbības baseinā nodrošina Dienas aprūpes un rehabilitācijas centrs "Spārīte". Bērniem ar funkcionāliem traucējumiem, kas deklarēti Rēzeknē, nodarbības būs bez maksas. Fizioterapijas nodarbību maksu šogad līdz oktobra beigām segs no Eiropas Savienības fondiem, bet novembrī un decembrī - no pašvaldības budžeta, žurnālistiem skaidroja Rēzeknes domes deputāts Juris Guntis Vjakse. Centru apmeklē 85 bērni, kuriem ir nepieciešamas fizioterapijas individuālās nodarbības baseinā.
========================================= Daugavpils Vienības nama koncertzālē notikušajā IV Starptautiskajā jauno dziedātāju Ziemassvētku dziesmu konkursa finālā par labāko solisti vecumā līdz 14 gadiem atzīta Agnese Dzalbe no Lielvārdes, bet par labāko solisti vecumā līdz 25 gadiem - Melisa Gribonika no Daugavpils, pedagoģe Olga Salna.

Labākais bērnu koris vecumā līdz 15 gadiem - Viļņas Jezuītu vidusskolas jauktais jauniešu koris "Krantas", diriģente Neringa Sidaugaite, Labākais jauniešu koris vecumā līdz 25 gadiem - Jelgavas 4. vidusskolas meiteņu koris "Spīgo", diriģente Krista Delvere. Tika pasniegtas arī divas specbalvas - Rīgas Valsts 1.ģimnāzijas jauktais koris "Frekvence" no Rīgas saņēma Vienības nama specbalvu par latviešu komponista skaņdarba atskaņošanu, savukārt pedagoģe Baiba Klepere no Lielvārdes saņēma Iespēju vidusskolas specbalvu par augstu pedagoģisko meistarību. =======================================
 Ziņu apskatu “Pasaulē, Latvijā, Latgalē” pēc publikāciju materiāliem sagatavoja radio Alise Plus informācijas un ziņu dienests ar "Sabiedrības Integrācijas Fonda" atbalstu, radio Alise Plus studijā bija Juris Saukāns.